**ELŐTERJESZTÉS**

**A Gazdasági és Jogi Bizottság decemberi ülésére**

**Javaslat az AGORA Savaria Kulturális és Médiaközpont Nonprofit Kft.-vel kapcsolatos döntések meghozatalára**

1. **Javaslat a Kft. által benyújtandó pályázat jóváhagyására**

Tájékoztatom a Tisztelt Bizottságot, hogy a Szombathelyi Médiaközpont Nonprofit Kft. ügyvezetője a Bizottság jóváhagyását kérte az alább ismertetett pályázat benyújtásához.

A Szombathelyi Médiaközpont Nonprofit Kft. (2022. január 1.-től AGORA Savaria Kulturális és Médiaközpont Nonprofit Kft.) szakmai munkája fejlesztése érdekében a Nemzeti Média- és Hírközlési Hatóság Médiatanácsa és a Médiaszolgáltatás-támogató és Vagyonkezelő Alap által kiírt pályázatot (TVALLANDO2021 4. forduló) szeretne benyújtani. A pályázat célja a közszolgálati célú televíziós műsorszám (kulturális magazinműsor) támogatott időszakban történő folyamatos készítésének és adásba szerkesztésének támogatása. Pályázni jogosult az a magyarországi lineáris audiovizuális médiaszolgáltató, amely a pályázati eljárásban részvevő helyi vagy körzeti médiaszolgáltatási tevékenységét a pályázat benyújtása előtt már legalább 3 hónapja ténylegesen gyakorolja.

Az igényelhető támogatás maximális összege egy adásra, kulturális magazin esetén 40.000 Ft. A támogatási intenzitás mértéke max. 67 %.

A megvalósítás időtartama 2022. május 1. – 2023. április 30.

A pályázati díj bruttó 95.250 Ft.

Benyújtási határidő: 2021. december 21.- 2022. január 20.

A Kft. az 1 éves megvalósítási időtartam alatt összesen 50 db magazinműsor készítését tervezi, így összesen 2.000.000 Ft támogatást kíván igényelni, amelynek önereje 985.075 Ft. Az önerő biztosításához az Önkormányzat külön forrást nem biztosít, az a társaság szokásos működési költségeiből kerül finanszírozásra.

Tekintettel arra, hogy 2022. január 1. napjától a Kft. új névvel működik tovább, javaslom, hogy a pályázat benyújtására 2022. január 1. után, az AGORA Savaria Kulturális és Médiaközpont Nonprofit Kft. nevével kerüljön sor.

1. **Javaslat a Kft. által benyújtott pályázat jóváhagyására**

Tájékoztatom a Tisztelt Bizottságot, hogy a Szombathelyi Médiaközpont Nonprofit Kft. - szakmai munkájának fejlesztése érdekében - 2021. december 10. napi határidővel támogatási kérelmet nyújtott be az Emberi Erőforrások Minisztériumához a Petőfi Kulturális Ügynökség Nonprofit Zrt. által kezelt KZ-PTF-SM-2021 kódszámú „Próbaterem-fejlesztési pályázat” című meghívásos konstrukció keretében.

A vissza nem térítendő támogatás célja olyan, a helyi zenekarok, zenészek számára legalább 3 évig ingyenesen használható, minimum 25 négyzetméteres, korszerű, akusztikailag kiépített próbatermek kialakítása megyeszékhelyeken, amelyek elősegítik a zenekarok működését. Az így kialakított helyiség megfelel a hatályban lévő biztonsági előírásoknak és a környezeti zaj- és rezgésterhelési szabályoknak, mindemellett közösségi térként is funkcionál.

A felhívás keretében a Pályázónak saját forrást nem kell biztosítania, a nem elszámolható költségeit önerőből kell fedeznie. A pályázati felhívás értelmében a legfeljebb 2022.06.30-ig megvalósuló fejlesztések támogathatók. 2022.08.30-ig a záró szakmai beszámoló és elszámolás benyújtása is kötelező.

Az igényelhető támogatás maximuma 10.000.000- Ft. A megítélt támogatás 100%-os előleg formájában kerül átutalásra a támogatói okirat hatálybalépését követően.

A Kft. a támogatási összegből a szombathelyi 2710/1 hrsz., Március 15. tér 5. szám alatti AGORA-Művelődési és Sportház próbaterem-fejlesztését kívánja megvalósítani.

Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelete 51. § (3) bekezdés 25. pontja alapján a Gazdasági és Jogi Bizottság jóváhagyja az önkormányzat vagy intézményei által benyújtásra kerülő európai uniós, és egyéb pályázatokat, amennyiben azok önrészt nem igényelnek.

Fentiekre tekintettel javaslom a Tisztelt Bizottságnak, hogy a gazdasági társaság által a közszolgálati célú televíziós műsorszám (kulturális magazinműsor) készítés támogatásra benyújtandó és a próbaterem-fejlesztési támogatásra benyújtott pályázatokat hagyja jóvá.

1. **Javaslat az AGORA Szombathelyi Kulturális Központ tulajdonában álló eszközök átadására**

Tájékoztatom a Tisztelt Bizottságot, hogy a „Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről” napirendi pont keretében a Közgyűlés elé terjesztem az alábbiakat.

Szombathely Megyei Jogú Város Közgyűlése az 55/2021. (VI.24.) Kgy. számú határozatában döntött az AGORA Szombathelyi Kulturális Központ 2021. december 31. napjával történő megszüntetéséről, valamint Közgyűlés a megszűnő AGORA Szombathelyi Kulturális Központ feladatainak ellátásával 2022. január 1. napjától az AGORA Savaria Kulturális és Médiaközpont Nonprofit Kft.-t bízta meg.

A határozatban a Közgyűlés az AGORA Szombathelyi Kulturális Központ vagyonkezelésében lévő leltár szerinti ingó vagyont a Kft. vagyonkezelésébe adta.

Az AGORA Szombathelyi Kulturális Központ több pályázati forrásból is valósított meg eszközbeszerzést, amelyek az intézmény tulajdonában állnak. Ezen pályázatok még fenntartási időszakban vannak, emiatt az eszközöket helyszíni ellenőrzés során a pályázatkezelő keresheti, azokat számára be kell tudni mutatni, így szükséges, hogy a pályázati forrásból beszerzett, az előterjesztés 1. számú mellékletében felsorolt eszközök az AGORA Savaria Kulturális és Médiaközpont Nonprofit Kft. nyilvántartásába, tulajdonába és ne csupán vagyonkezelésébe kerüljenek.

Az érintett pályázatok a következők:

* EMMI Hangzóna pályázat – ZPT-A-2020-0020
* TOP DigIT AGORA pályázat – TOP-7.1.1-16-H-ESZA-2020-02011
* TOP Helyi identitás és kohézió erősítése Szombathelyen pályázat - TOP-6.9.2-16-SH1-2018-00001
* AGORA Savaria Filmszínház infrastrukturális fejlesztése - NKA A2015/N2211 2017 pályázat
* AGORA Savarai Filmszínház fejlesztése – EMMI pályázat
* Agora óra 2 pályázat
* Határsáv pályázat - KKeTTKK-56P-04-0043 pályázat
* Art mozik technikai fejlesztése - NKA 102105/218 pályázat
* AGORA- Savaria Filmszínház infrastrukturális fejlesztése  - NKA mozi 102105/235 pályázat
* AGORA- Savaria Filmszínház infrastrukturális fejlesztése - NKA mozi 102105/284 pályázat

Az AGORA Szombathelyi Kulturális Központ tulajdonában van továbbá 1 db PFH-935 forgalmi rendszámú Volkswagen Transporter személygépjármű, továbbá az AGORA Szombathelyi Kulturális Központ üzemeltetésében van 1 db  Ford Transit típusú IBD-735 rendszámú tehergépjármű. Mindkét gépjármű a napi működéshez szükséges, napi használatban van, így szükséges, a pályázati forrásból beszerzett eszközökön túl, a két gépjármű AGORA Savaria Kulturális és Médiaközpont Nonprofit Kft. tulajdonába adása.

A Kft. ügyvezetőjének tájékoztatása szerint az eszközök tulajdonjoga átadásának nincs akadálya egyik projekt esetében sem.

Fentiekre tekintettel javaslom az 55/2021. (VI.24.) Kgy. számú határozat 6. pontjának módosítását akként, hogy az AGORA Szombathelyi Kulturális Központ által elnyert pályázatok keretében beszerzett eszközök, valamint 1 db PFH-935 forgalmi rendszámú Volkswagen Transporter személygépjármű, továbbá 1 db  Ford Transit típusú IBD-735 rendszámú tehergépjármű 2022. január 1. napjával, térítésmentesen az AGORA Savaria Kulturális és Médiaközpont Nonprofit Kft. tulajdonába kerül.

1. **Javaslat az AGORA Savaria Kulturális és Médiaközpont Nonprofit Kft. Szervezeti és Működési Szabályzatának elfogadására**

Horváth Zoltán, a társaság ügyvezetője elkészítette a 2022. január 1. napjától kibővülő feladatkörrel és új névvel működő gazdasági társaság Szervezeti és Működési Szabályzatát, amelyet elfogadásra a Bizottság elé terjesztett. Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés b) pont bc) alpontja értelmében, ha a gazdasági társaságban az önkormányzati tulajdonrész az 50 %-ot eléri, vagy meghaladja, úgy a gazdasági ügyeket ellátó bizottság dönt a szervezeti és működési szabályzat elfogadása, módosítása kérdésében. Az SZMSZ a jelen előterjesztés 2. számú melléklete.

Kérem a Tisztelt Bizottságot, hogy az előterjesztést megtárgyalni és a határozati javaslatokat elfogadni szíveskedjen!

**Szombathely, 2021. december 9.**

**/: Dr. Nemény András :/**

**I.**

**Határozati javaslat**

**………/2021. (XII. 13.) GJB sz. határozat**

A Gazdasági és Jogi Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelete 51. § (3) bekezdés 25. pontja alapján hozzájárul, hogy 2022. január 1. napja után az AGORA Savaria Kulturális és Médiaközpont Nonprofit Kft. a TVALLANDO2021 4. forduló pályázati kiírásra pályázatot nyújtson be. A pályázat 33 %-os önerejét, 985.075 Ft-ot a Kft a társaság szokásos működési költségeiből finanszírozza.

**Felelős:** Dr. Nemény András polgármester

Horváth Soma alpolgármester

Bokányi Adrienn, a Gazdasági és Jogi Bizottság elnöke

(végrehajtásért:

Nagyné dr. Gats Andrea, a Jogi és Képviselői Osztály vezetője

Horváth Zoltán, a Kft. ügyvezetője)

**Határidő:** azonnal

**II.**

**Határozati javaslat**

**………/2021. (XII. 13.) GJB sz. határozat**

A Gazdasági és Jogi Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelete 51. § (3) bekezdés 25. pontja alapján a Szombathelyi Médiaközpont Nonprofit Kft. által a KZ-PTF-SM-2021 kódszámú „Próbaterem-fejlesztési pályázat” című – önrészt nem igénylő - támogatási felhívásra az Emberi Erőforrások Minisztériuma nevében eljáró Petőfi Kulturális Ügynökség Nonprofit Zrt.-hez benyújtott pályázati dokumentációt jóváhagyja.

**Felelős:** Dr. Nemény András polgármester

Horváth Soma alpolgármester

Bokányi Adrienn, a Gazdasági és Jogi Bizottság elnöke

(végrehajtásért:

Nagyné dr. Gats Andrea, a Jogi és Képviselői Osztály vezetője

Horváth Zoltán, a Kft. ügyvezetője)

**Határidő:** azonnal

**III.**

**Határozati javaslat**

**………/2021. (XII. 13.) GJB sz. határozat**

A Gazdasági és Jogi Bizottság javasolja, hogy Szombathely Megyei Jogú Város Közgyűlése az 55/2021. (VI.24.) Kgy. számú határozatának 6. pontját akként módosítsa, hogy 1 db PFH-935 forgalmi rendszámú Volkswagen Transporter személygépjármű, továbbá 1 db  Ford Transit típusú IBD-735 rendszámú tehergépjármű, valamint az AGORA Szombathelyi Kulturális Központ által az alábbi pályázatok keretében beszerzett, az előterjesztés 1. számú mellékletében felsorolt eszközök 2022. január 1. napjával térítésmentesen az AGORA Savaria Kulturális és Médiaközpont Nonprofit Kft. tulajdonába kerülnek.

Az érintett pályázatok:

* EMMI Hangzóna pályázat – ZPT-A-2020-0020
* TOP DigIT AGORA pályázat – TOP-7.1.1-16-H-ESZA-2020-02011
* TOP Helyi identitás és kohézió erősítése Szombathelyen pályázat - TOP-6.9.2-16-SH1-2018-00001
* AGORA Savaria Filmszínház infrastrukturális fejlesztése - NKA A2015/N2211 2017 pályázat
* AGORA Savarai Filmszínház fejlesztése – EMMI pályázat
* Agora óra 2 pályázat
* Határsáv pályázat - KKeTTKK-56P-04-0043 pályázat
* Art mozik technikai fejlesztése - NKA 102105/218 pályázat
* AGORA- Savaria Filmszínház infrastrukturális fejlesztése  - NKA mozi 102105/235 pályázat
* AGORA- Savaria Filmszínház infrastrukturális fejlesztése - NKA mozi 102105/284 pályázat.

A Bizottság javasolja a Közgyűlésnek, hogy kérje fel az AGORA Szombathelyi Kulturális Központ, valamint a Szombathelyi Egészségügyi és Kulturális GESZ igazgatóját, hogy a határozatban szereplő ingó vagyon AGORA Savaria Kulturális és Médiaközpont Nonprofit Kft. részére történő tulajdonba adásához szükséges intézkedéseket megtegye.

**Felelős:** Dr. Nemény András polgármester

Horváth Soma alpolgármester

Bokányi Adrienn, a Gazdasági és Jogi Bizottság elnöke

(végrehajtásért:

Nagyné dr. Gats Andrea, a Jogi és Képviselői Osztály vezetője

Horváth Zoltán, a Kft. ügyvezetője)

**Határidő:** azonnal

**IV.**

**Határozati javaslat**

**………/2021. (XII. 13.) GJB sz. határozat**

A Gazdasági és Jogi Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés b) pont bc) alpontjában biztosított hatáskörében eljárva az AGORA Savaria Kulturális és Médiaközpont Nonprofit Kft. 2022. január 1. napjától hatályos Szervezeti és Működési Szabályzatát az 1. számú mellékletben foglalt tartalommal jóváhagyja.

**Felelős:** Dr. Nemény András polgármester

Horváth Soma alpolgármester

Bokányi Adrienn, a Gazdasági és Jogi Bizottság elnöke

(végrehajtásért:

Nagyné dr. Gats Andrea, a Jogi és Képviselői Osztály vezetője

Horváth Zoltán, a Kft. ügyvezetője)

**Határidő:** azonnal